钦定古今图书集成/方舆汇编/职方典/第1195卷 > 荆州府古迹考一 府县志合载
## 钦定古今图书集成/方舆汇编/职方典/第1195卷 > 荆州府古迹考一 府县志合载

本府。〈江陵县附郭。〉

天子堰　：在大光村。其上为天子冢，或云“王夫人葬处。”

南国　《路史》：“江陵古南国，姒姓，号有南氏。” 又云：“殷盘庚妃姜氏梦赤龙入怀，生子，手握南字，世长荆州。” 则子姓之代姒者也。《吕览》云：“禹巡南土，涂山之女作歌。” 此南音之始。

句亶王国　，《史记》熊渠立其长子康为句亶王。张莹注：“今江陵也。” 或曰，楚三侯所谓句亶、鄂章人，号麇侯、翼侯、魏侯。盖厉王之虐，熊渠亦畏其伐，去其王号也。

纪南城　在郡北五十里。《史记》注：楚都于郢，今江陵县北纪南城是。至平王更城郢，在江陵东北，故郢城是。子革曰：“先君僻处荆山，以供王事。” 遂迁纪郢。陈吴明彻寇江陵，引水灌城，梁明帝出居纪南，以避其锐。此城实为江陵之屏，今皆化为村落陇亩矣。

郢城　在郡东北六里，即楚旧都。《寰宇记》以为十三里，误矣。楚文王自丹阳迁此，未有城，后子囊将死，遗言谓子庚必城郢，平王时乃城之。一曰南郢。囊瓦拘蔡昭公于南郢，是也。在汉为郢县。王莽改曰郢亭。东汉省入江陵。又云郢城在安陆州，盖安陆乃楚之郊郢。斗廉谓屈瑕曰：“君次于郊郢，以御四邑。” 一曰北郢。后昭王迁鄀，曰鄢郢；考烈徙寿春，亦曰郢。盖俱缘先代之名以冠之也。桓谭谓“楚之郢都，车击毂，民摩肩，市路相交，号为朝衣新而慕衣敝。” 今城址岿然，地成阡陌，遗隍剩础，想见当年。

湘王城　，在城中之西。

赤湖城　在郡西北十里纪南城与郢城之间。郧城　在郡城南，楚昭王时斗辛所筑。又松滋之楚城，亦曰郧城。

沙市城　相传楚之故城。雉隍蓁芜，仅存古意。有四门，南大寨，北美化，东塔儿，西新开。元季增筑大寨门。有里社，曰“忽卜喇” ，盖当日监作者之名。城中一大冢，周遭数十丈，曰“敖王冢” ，即楚相叔敖之窆。

马牧城　在郡城南，旁即马牧口。梁元帝《元览赋》：“荆棘生于龙门之下，狐兔穴于马牧之旁。” 冶父城　，《水经注》：三湖合为一水，东通荒谷，东岸有冶父城。《春秋传》曰：“莫敖缢于荒谷，群帅囚于冶父。” 今疆理参差，未可详考矣。

万城　在郡城西，俗谓之方城。《水经注》：沮水东南迳长城，东注于江。按《左传》“方城以为城” ，古本作“万” ，盖万字也。唐勒奏士论：我楚世霸南土，自越以至叶、垂、弘境于万里，故号万城。郦道元又谓：楚盛周衰，欲争强列国，多筑列城于北方，因号叶城为方城。此土之城，殆后人沿袭而名之耳。《郡志》以为宋赵葵避父讳，始改“方” 为“万” ，失之矣。

蚌城　在马牧城东三里燕尾洲上。相传岁饥，人民结伴取蚌于此，亦三国时关壮缪所筑，以防吴魏。或云“城随洲势，其形似蚌，故名。”

汉寿城　，《名胜志》谓“古荆州刺史治。” 有汉寿亭，即曹操原封关公为汉寿亭侯者。

子城　，高氏内城也。在郡城西隅，倪福可所筑。